Diari Oficial de la Generalitat Valenciana


Sumari del DOGV 6946, del 18-01-2013 (2013/458)

RESOLUCIÓ de 18 de desembre de 2012, del president de l'Institut Valencià de Competitivitat Empresarial, per la qual es modifica la Resolució d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Pla d'Emprenedoria dels exercicis 2012 i 2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6946

Data del DOGV
:   18-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/458


Data del document
:   18-12-2012

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 18 de desembre de 2012, del president de l'Institut Valencià de Competitivitat Empresarial, per la qual es modifica la Resolució d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Pla d'Emprenedoria dels exercicis 2012 i 2013. [2013/458]  
Per mitjà de la Resolució d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), es van convocar les ajudes del Pla d'Emprenedoria dels exercicis 2012 i 2013 (DOCV 6779, 22.05.2012).  
Durant la tramitació del procediment s'han introduït millores en els processos de selecció de projectes com a conseqüència de les recomanacions emeses per la DG Regio de la Comissió Europea, i això ha provocat que la data prevista de notificació de concessió de les ajudes s'haja aproximat més del que s'havia previst al tancament de l'exercici 2012; en conseqüència, a fi d'assegurar l'eficàcia de les ajudes convocades, es fa necessari modificar els terminis de justificació i d'elegibilitat dels projectes presentats a l'exercici 2012, així com condensar en l'exercici 2013 la presentació de documents exigits per als projectes plurianuals 2012-2013 que en la redacció anterior s'exigia periodificada, i operar de la mateixa manera una modificació en els terminis de justificació i, en coherència amb esta, adaptar els períodes d'elegibilitat de gastos i pagaments.  
Així mateix, es considera oportú modificar determinats requisits per als projectes tant anuals de l'exercici 2013 com plurianuals del període 2013-2014 del Programa de Creació d'Empreses de Base Tecnològica, per considerar que podrien menyscabar l'abast dels objectius del programa, de manera que es fa una nova redacció del seu contingut.   
  
En virtut de tot això, i de conformitat amb la disposició final de la Resolució d'11 de maig de 2012, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les ajudes del Pla d'Emprenedoria dels exercicis 2012 i 2013 (DOCV 6779, 22.05.2012), resolc:  
  
  
Article únic. Modificació de la convocatòria  
Es modifica la Resolució d'11 de maig de 2012, del president de l'IMPIVA, en els termes següents:  
  
- Article 8. Duració dels projectes i presentació de les sol·licituds  
  
En el subapartat 8.1.1 se substituïx el text:  
«D'acord amb l'esquema indicat a continuació, per al Programa de Creació d'Empreses de Base Tecnològica podran presentar-se a la convocatòria 2012 sol·licituds per a projectes l'inici dels quals tinga lloc el 2012 -a partir de la presentació de la sol·licitud- i la seua execució es preveja durant el període 2012-2013; a la convocatòria 2013 podran presentar-se aquelles sol·licituds l'inici del projecte de les quals estiga previst a partir del tancament del termini de presentació de sol·licituds de la convocatòria 2012 i la seua execució tinga lloc durant el període 2013-2014.  
Per al Programa de Suport al Creixement d'Empreses Innovadores de Recent Creació, els projectes seran necessàriament anuals i tant l'inici com la finalització hauran de coincidir amb l'exercici pressupostari. Per a este programa s'obrin diverses fases o terminis de presentació de sol·licituds que seran resoltes en els períodes corresponents i diferenciats».  
Pel següent:  
«D'acord amb l'esquema indicat a continuació, per al Programa de Creació d'Empreses de Base Tecnològica podran presentar-se a la convocatòria 2012 sol·licituds per a projectes l'inici dels quals tinga lloc a partir de la presentació de la sol·licitud i la seua execució es preveja durant el període 2012-2013; a la convocatòria 2013 podran presentar-se aquelles sol·licituds l'inici del projecte de les quals estiga previst a partir del tancament del termini de presentació de sol·licituds de la convocatòria 2012 i la seua execució tinga lloc durant el període 2013-2014.   
  
  
  
  
\* \* \* \* \* \* \*  
  
Per al Programa de Suport al Creixement d'Empreses Innovadores de Recent Creació, els projectes seran necessàriament anuals. Per a este programa s'obrin diverses fases o terminis de presentació de sol·licituds que seran resoltes en els períodes corresponents i diferenciats».  
  
En coherència amb la nova redacció del subapartat 8.1.1, es modifica també la taula que figura a continuació. Concretament, en l'espai reservat a la convocatòria 2012 en la columna «Inici dels projectes» s'haurà de modificar el text corresponent al Programa de Creació d'Empreses de Base Tecnològica i substituir «dins de 2012, en data posterior a la sol·licitud» per «en data posterior a la sol·licitud»; així mateix, en la columna «Data màxima de finalització dels projectes» es distingirà entre projectes «Anuals 30/06/2013» i «Plurianuals 31/12/2013»:  
  
   
- Article 11. Obligacions de les empreses beneficiàries  
En el subapartat a.1, se substituïx la frase següent del primer paràgraf:   
«L'execució del projecte haurà de respectar, en tot cas, el calendari marcat en la memòria inicial o en les seues reformulacions posteriors, sense que puga avançar-se l'execució prevista per a cada anualitat en els projectes plurianuals».  
Per la següent:  
«L'execució dels projectes plurianuals 2013-2014 ha de respectar el calendari marcat en la memòria inicial o en les seues reformulacions posteriors, sense que puga avançar-se l'execució prevista per a cada anualitat».  
  
En el subapartat b.1 se substituïx el paràgraf:  
«En els projectes plurianuals del Programa de Creació d'Empreses de Base Tecnològica, l'empresa beneficiària haurà de presentar la totalitat de la documentació justificativa indicada en el manual d'instruccions de justificació d'ajudes en finalitzar la segona anualitat; no obstant això, quan haja executat la primera anualitat i en el termini límit de justificació d'aquella, haurà de presentar la documentació següent:».  
  
Pel següent:   
«En els projectes plurianuals, l'empresa beneficiària haurà de presentar la totalitat de la documentació justificativa indicada en el manual d'instruccions de justificació d'ajudes en finalitzar la segona anualitat; no obstant això, per als projectes plurianuals 2013-2014, quan s'haja executat la primera anualitat i en el termini límit de justificació d'aquella, haurà de presentar la documentació següent:»  
  
- Substituir íntegrament el subapartat b.2, «Termini de justificació», pel que s'indica a continuació:   
«Per a la presentació de la documentació acreditativa de realització del projecte s'establixen les dates límit que s'indiquen a continuació, llevat que se n'establisca una de posterior en la notificació de concessió o així s'establisca en el manual d'instruccions de justificació d'ajudes per a complir determinats requisits:  
b.2.1. Creació d'Empreses de Base Tecnològica. Convocatòria 2012:  
- Projectes anuals: 30/09/2013  
- Projectes plurianuals: 14/02/2014  
b.2.2. Creació d'Empreses de Base Tecnològica. Convocatòria 2013:  
- Projectes anuals: 14/02/2014  
- Projectes plurianuals:   
· Anualitat 2013 (o primera anualitat): 16/01/2014  
· Anualitat 2014 (o segona anualitat): 31/10/2014  
b.2.3. Suport al Creixement d'Empreses Innovadores de Creació Recent. Convocatòria 2012: 30/09/2013  
b.2.4. Suport al Creixement d'Empreses Innovadores de Creació Recent. Convocatòria 2013: 14/02/2014  
Per als documents en què siga necessari, l'IMPIVA posarà a disposició de les empreses sol·licitants els mitjans electrònics i/o telemàtics que han de ser utilitzats per a la seua elaboració a través de l'adreça d'Internet indicada anteriorment».  
  
- En el subapartat b.5, es modifica la taula actualment prevista per la indicada a continuació:  
  
  
  
  
  
  
\* \* \* \* \* \* \*  
  
  
  
- En l'annex de la convocatòria es modifiquen tant per als projectes anuals 2013 com per als plurianuals 2013-2014 determinats requisits i condicions del Programa de Creació d'Empreses de Base Tecnològica, si bé es transcriu íntegrament, per a més claredat, el text amb la nova redacció:  
  
  
ANNEX  
  
Programa de Creació d'Empreses de Base Tecnològica  
  
Objecte   
Fomentar, durant els primers anys de la seua existència, els projectes d'empreses jóvens i innovadores intensives en tecnologia, amb suport tant al projecte empresarial mateix com a les iniciatives d'I+D que duga a terme l'empresa.  
  
Actuacions susceptibles de rebre suport  
Es donarà suport a la creació i la consolidació d'empreses de base tecnològica el negoci de les quals es fonamente en productes, processos o servicis nous o amb millores substancials sobre els que hi ha en el mercat; l'aportació de l'IMPIVA es dirigirà a finançar les activitats de l'empresa per a aconseguir el seu objectiu empresarial, i podrà incloure també la realització de projectes d'I+D i la contractació de personal per a activitats d'investigació o la preparació de propostes a programes d'ajuda nacionals o internacionals.  
  
Empreses beneficiàries  
Petites empreses que tinguen la consideració d'empresa jove i innovadora i de base tecnològica que, en el moment de la sol·licitud, tinguen un o més treballadors/res consignats/ades en el rebut de liquidació de cotitzacions (TC1) o document equivalent i un mínim de sis mesos d'existència. Es valorarà l'existència -amb caràcter previ a l'inici del projecte- d'un certificat ex ante sobre la qualificació del projecte com a I+D emés per alguna entitat acreditada per l'ENAC (Entitat Nacional d'Acreditació) o, si no n'hi ha, els antecedents o les evidències sobre el grau de novetat del projecte a escala mundial, europea, nacional, etc.  
  
Es considerarà empresa jove i innovadora la petita empresa que tinga una antiguitat inferior a sis anys en el moment en què es concedisca l'ajuda i en la qual es complisca que els costos de recerca i desenvolupament de l'empresa representen un mínim del 15% dels costos de funcionament totals almenys durant un dels tres anys previs a la concessió de l'ajuda o, si es tracta d'una empresa nova sense historial financer, segons l'auditoria de l'exercici fiscal en curs, de conformitat amb la certificació d'un auditor extern. A l'efecte de demostrar el compliment d'este requisit, les empreses hauran de presentar, en tots els casos i juntament amb la sol·licitud d'ajuda, el certificat corresponent de l'auditor extern.  
Es considerarà empresa de base tecnològica (EBT) la que reunisca alguna de les característiques següents:  
a) Que la seua activitat se centre en l'explotació de productes o servicis que requerisquen l'ús de tecnologies o coneixements desenrotllats a partir de l'activitat investigadora. En concret:   
- Que l'activitat a realitzar consistisca en l'explotació econòmica de tecnologies desplegades per centres d'investigació i/o per empreses.  
  
- Que la base de l'activitat a realitzar siga l'aplicació de patents, llicències d'explotació o una altra forma de coneixement tecnològic, preferentment de forma exclusiva i protegida.  
b) Que l'estratègia de negoci o activitat es base en el domini intensiu del coneixement científic i tècnic com a factor competitiu diferenciador, en la creació de línies d'I+D pròpies i no en servicis a tercers. En concret:  
- Que realitze inversions elevades en I+D en relació amb la seua xifra de vendes.  
- Que convertisca el coneixement tecnològic en nous productes o processos per a la introducció en el mercat.  
No podran obtindre la condició de beneficiàries les petites empreses:  
- L'activitat de les quals estiga relacionada amb la producció primària de productes agrícoles en la mesura que esta activitat quede emparada pel Reglament (CE) número 1857/2006.  
- L'activitat de les quals estiga relacionada amb la transformació i comercialització de productes agrícoles, sempre que l'import de l'ajuda es fixe sobre la base del preu o la quantitat dels productes comprats als productors primaris o comercialitzats per les empreses en qüestió o quan l'ajuda depenga de la repercussió total o parcial sobre els productors primaris (agricultors).  
- Que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
- Que tinguen les condicions d'empresa en crisi tal com es definix en l'apartat 7 de l'article 1 del Reglament General d'Exempció per Categories (RGEC).  
  
Requisits dels projectes  
Els projectes empresarials a presentar en la convocatòria d'ajudes hauran de tindre una duració màxima de dos anys i un pressupost total subvencionable major de 60.000,00 euros.  
Serà condició imprescindible per a percebre l'ajuda el manteniment del nivell d'ocupació en l'empresa de manera que siga el mateix en el moment de presentació de la sol·licitud que en el moment de finalització del projecte.  
En cas de contractar amb un centre d'investigació, i ja que este punt és objecte de valoració addicional, es recorda que prèviament a l'adopció del compromís o firma de contracte amb el centre serà necessari sol·licitar tres pressupostos o justificar en un informe l'excepció d'esta obligació en els supòsits i en els termes descrits en l'article 11.b.9 d'esta resolució. Caldrà prendre les mateixes precaucions quan es contracten servicis d'assessorament. En tot cas, l'execució del projecte ha de ser posterior a la sol·licitud.  
El projecte serà avaluat una única vegada, i amb esta finalitat s'aplicaran els criteris de valoració del programa. A este efecte, l'IMPIVA podrà sol·licitar a experts externs l'avaluació del pla de negocis de les empreses sol·licitants a fi que quede prou acreditat el caràcter nou o de millora substancial respecte de les tecnologies existents, dels productes, servicis o processos que desenrotllen o que tenen previst desenrotllar, així com el seu plantejament estratègic i financer.   
  
  
Costos subvencionables  
Es donarà suport als gastos ocasionats en la posada en marxa i consolidació de l'empresa i en el desenrotllament de projectes propis d'I+D, arreplegats en els conceptes següents:  
Recursos humans  
Gastos de personal (cost salarial brut i cost de la Seguretat Social a càrrec de l'empresa) de personal investigador i personal tècnic (titulats universitaris) en la mesura que estiguen dedicats a un projecte propi d'I+D. Este cost no superarà, en cap cas, el 70% del pressupost total elegible del projecte.  
Inversions  
- Inversions materials:   
Béns d'equip necessaris per a l'activitat productiva de l'empresa i per a l'execució dels projectes propis d'I+D (maquinària, equips de laboratori i equips informàtics). Els costos d'adquisició de béns d'equip de segona mà seran subvencionables sempre que complisquen els requisits següents:  
a) Que conste una declaració del venedor sobre l'origen dels béns i que no han sigut objecte de cap subvenció nacional o comunitària, i  
  
b) El preu no podrà ser superior al valor de mercat i haurà de ser inferior al cost dels béns nous semblants, aspectes que caldrà acreditar per mitjà d'un certificat de taxador independent.  
- Inversions immaterials:   
Adquisició de drets de patents, llicències, saber fer o coneixements tècnics no patentats. Per a este concepte no es consideraran subvencionables les quantitats satisfetes a persones, entitats o empreses vinculades amb l'empresa beneficiària, entenent per tal les que responguen a la definició de l'article 68.2 del Reglament de la Llei General de Subvencions, aprovat per mitjà del Reial Decret 887/2006, de 21 de juliol.  
  
Servicis externs  
- Contractació de servicis d'I+D. Contractació amb centres o organismes d'investigació: costos d'investigació i de consultoria o servicis equivalents destinats a l'activitat d'investigació.  
- Contractació de servicis d'innovació. Altres servicis de suport a la innovació vinculats a la realització de projectes d'I+D, inclosos servicis d'assessorament per a presentació de projectes a convocatòries de suport d'altres administracions o per a la consecució d'informes motivats per a deducció fiscal.   
Amb caràcter general, només seran tinguts en compte els justificants de gastos de data posterior al registre d'entrada de la sol·licitud d'ajuda.  
  
Tipus d'ajuda  
Subvenció a fons perdut amb intensitat fins del 75% dels costos subvencionables en la primera i la segona anualitat; no obstant això, si en la segona anualitat l'empresa no ha incrementat la seua plantilla respecte al nombre declarat en la sol·licitud, l'import del 75 per cent passarà a ser del 50 per cent i es minorarà, en conseqüència, per a la segona anualitat.  
La subvenció, una vegada acumulada a altres ajudes rebudes per l'empresa, no podrà superar la quantitat d'1.250.000,00 euros en el període en què es mantinga la condició d'empresa jove i innovadora, excepte per a les empreses beneficiàries amb seu social o establiment productiu que es trobe als termes municipals de València i Mislata, per als quals la subvenció tindrà un límit quantitatiu d'1.000.000,00 d'euros en el mateix període.  
L'empresa beneficiària només podrà percebre l'ajuda una vegada al llarg del període en què complisca els requisits per a ser considerada empresa jove i innovadora.  
  
  
Criteris de valoració  
En la valoració de les sol·licituds es tindran en compte els criteris següents, en què necessàriament caldrà arribar al llindar mínim indicat en cada apartat:  
A. Qualitat del projecte, fins a 30 punts, amb un llindar de 15 punts.  
- Novetat del projecte empresarial considerant diferents àmbits geogràfics. Introducció en el mercat de productes, processos o servicis nous: 0-10.  
- Rellevància del paper de la tecnologia en el projecte, valorant-ne la propietat i l'ús exclusiu, a més de la seua correlació amb les activitats que cal realitzar i l'objectiu final de l'empresa: 0-10.  
- Coherència del pla de treball per mitjà de la valoració d'objectius, actuacions, calendari, pressupost i recursos necessaris: 0-10.  
B. Viabilitat tècnica i economicofinancera del projecte, fins a 20 punts, amb un llindar de 10 punts.  
- Viabilitat financera que assegure la provisió de fons i recursos necessaris per al projecte empresarial: 0-10.  
- Capacitat de l'equip directiu de l'empresa en funció de la seua formació i experiència professional: 0-5.   
- Pla de comercialització, valorant l'eficàcia de la política de vendes: 0-5.  
C. Resultats/impacte esperable del projecte, fins a 20 punts, amb un llindar d'11 punts.   
- Rendibilitat econòmica del projecte: 0-10.  
- Increment de l'ocupació, valorant les previsions fonamentades d'increment de plantilla: 0-5.  
- Contribució a les prioritats estratègiques indicades en el Pla d'Estratègia de Política Industrial (EPI) 2010-2015 de la Comunitat Valenciana. Activitat de l'empresa emmarcada clarament dins de les oportunitats de futur reflectides en l'EPI, disponible en l'adreça web : 0-5.   
D. Característiques de l'empresa, fins a 25 punts.  
- Participació majoritària de persones físiques en l'estructura accionarial de l'empresa: 0-5.  
- Capacitat tecnològica, valorant la presència en l'empresa de personal titulat tècnic universitari i la contractació de servicis d'assessorament tecnològic amb centres o organismes d'investigació: 0-5.  
  
- Empreses que operen en àmbits industrials, mediambientals o d'alta tecnologia i emergents: farmacologia, biomedicina, bioquímica, biotecnologia, microelectrònica i bioelectrònica, nanotecnologies, tecnologies quàntiques i fotòniques, supercomputació, xarxes de comunicació intel·ligents, fabricació intel·ligent, materials avançats, materials optoelectrònics, biomaterials, sensors: 0-5.  
- Empreses sense ajudes anteriors en programes IMPIVA: 0-10.  
E. Adequació a criteris de política horitzontal fins a 5 punts, sense llindar mínim.  
- Política mediambiental. Repercussió mediambiental positiva: incidència del projecte en la reducció de residus, abocaments, emissions i contaminació, amb una atenció especial a les emissions a l'atmosfera de gasos amb efecte d'hivernacle: 0-1.  
- Política social: incorporació de discapacitats per damunt del màxim legal: 0-1.  
- Polítiques d'igualtat: projectes d'empreses amb un equip promotor o capital social majoritàriament femení: 0-2.  
- Política sectorial (sectors tradicionals: ceràmica, calçat, tèxtil, joguet, construcció i fusta i moble): 0-1.  
Documentació mínima complementària que cal presentar amb la memòria tècnica:  
- Pla d'empresa dels pròxims tres anys, segons guió normalitzat.  
  
- Resum executiu, segons guió normalitzat.  
- Últim rebut de liquidació de cotitzacions (TC1) o document equivalent de l'empresa.  
- Certificat de l'auditor extern en què s'acredite el percentatge dels costos d'I+D de l'empresa respecte dels costos de funcionament totals.  
  
- Acreditació de propietat de la tecnologia utilitzada en el projecte (patents i models d'utilitat, així com qualsevol forma de coneixement protegit), si és procedent.  
- Contracte o acord de col·laboració subscrit amb centres o organismes d'investigació, si és procedent.  
- Acreditació de superar el percentatge de discapacitats previst en la legislació vigent, si és procedent.  
  
  
DISPOSICIÓ FINAL ÚNICA  
  
Esta resolució entrarà en vigor el dia de la data.  
  
València, 18 de desembre de 2012.- El president de l'Institut Valencià de Competitivitat Empresarial: Máximo Buch Torralva.